SKRIFTLIG FORESPØRGSEL E-0612/02

af Chris Davies (ELDR) til Kommissionen

(6. marts 2002)

Om: Bæredygtig fiskeripolitik og Atlantic Dawn

I sin grønbog om reform af den fælles fiskeripolitik(1) understregede Kommissionen sit ønske om at få overkapaciteten i EU's fiskeriflåde nedskåret, idet den anmodede om, at dette skete på en måde, der genspejlede en bæredygtig og ansvarlig politik, hvor de involverede var repræsenteret på behørig vis.

Stemmer Kommissionens omregistrering af Atlantic Dawn (144 m) som fiskerfartøj overens med dette tilsagn, eftersom den irske pelagiske kapacitet skal nedskæres betragteligt for at omfatte et enkelt fartøj, der uundgåeligt vil fratage andre fiskere deres beskæftigelse?

Er denne omregistrering ikke i modstrid med EU's forpligtelser i forhold til FAO's internationale handlingsplan for forvaltning af fiskerikapacitet?

Som følge af aftalen mellem Mauretanien og EU vil en stor del af den fisk, der fanges af Atlantic Dawn, blive omladet på De Kanariske Øer og eksporteret tilbage til Vestafrika. Kan Kommissionen oplyse, hvilken virkning den forventer, at aftalen vil få for lokale kystfiskere og lokale afsætningsnetværk i Vestafrika?

(1) KOM(2001) 135.

Svar afgivet på Kommissionens vegne af Franz Fischler

(24. april 2002)

Kommissionens beslutning 2002/104/EF af 31. januar 2002 om ændring af beslutning 98/125/EF om godkendelse af det flerårige udviklingsprogram for Irlands fiskerflåde for perioden 1. januar 1997 til 31. december 2001(1), som indeholder en godkendelse af en ændring af målsætningen for Irlands pelagiske sektor, der er omfattet af det flerårige udviklingsprogram for Irlands fiskerflåde, var baseret på en

anmodning fra Irland om, at der tages hensyn til mulighederne for yderligere fiskeri i Mauretanien og de tilstødende farvande. Kommissionen er forpligtet til at overveje sådanne anmodninger på baggrund af rådgivning fra videnskaben. Det er sket i form af rådgivning fra Den Tekniske og Økonomiske Komité for Fiskeri. Kommissionen har således godkendt det nøjagtige omfang i anmodningen fra Irland, som faktisk er lavere end de anslåede fiskemuligheder på grund af en reduktion af fiskeriet i området, der skyldes Østlandenes faldende fiskeriaktiviteter i de sidste par årtier.

Hvorvidt medlemsstaterne opfylder målene i de flerårige udviklingsprogrammer, er en anden sag. Irland ligger for indeværende uden for de i henhold til det flerårige udviklingsprogram påkrævede kapacitetsmål for sit pelagiske segment hvilket er ulovligt, og Kommissionen er derfor i færd med at indlede overtrædelsesprocedurer mod Irland som følge heraf. De irske myndigheder skal rette op på denne situation så hurtigt som muligt.

Registreringen af Atlantic Dawn er også en anden sag. Kommissionen registrerer ikke fartøjer det er medlemsstaternes forpligtelse. Atlantic Dawn har ikke på noget tidspunkt til dato være registreret i det irske fiskerfartøjsregister og dermed heller ikke i Fællesskabets fiskerfartøjsregister; alligevel sejler det under en medlemsstats flag hvilket er ulovligt, og Kommissionen er derfor i færd med at indlede overtrædelsesprocedurer mod Irland som følge heraf.

Det hedder i den internationale handlingsplan for forvaltning af fiskekapaciteten, der er vedtaget af De Forenede Nationers Levnedsmiddel- og Landbrugsorganisation (FAO), at medlemsstaterne skal træffe de nødvendige foranstaltninger for at forebygge fiskerioverkapacitet og sikre, at fiskerindsatsen er overensstemmende med en bæredygtig udnyttelse af fiskeressourcerne. Adgang til fiskeressourcer, der ligger uden for Fællesskabets farvande, afhænger ikke alene af bestandenes biologiske tilstand, men også af de fiskerettigheder, som Fællesskabet kan opnå gennem forhandlinger med de pågældende kystlande. Der er med andre ord ikke nogen modsætning i at udvikle Fællesskabets fiskerikapacitet i forhold til de fiskemuligheder, som kan opnås i tredjelandes vande.

Vedrørende henvisningen til fiskeriaftalen mellem Mauretanien og EU bør det understreges, at Atlantic Dawn aldrig har opereret under denne aftale, som begrænser adgangen til Mauretaniens vande for EU-fartøjer på under 9 500 bruttoregistertons. Fiskeriaftalen mellem Mauretanien og EU indeholder forskellige bestemmelser såsom specificering af fiskeområder og tekniske foranstaltninger, der har til formål at beskytte lokalt fiskeri med mindre fartøjer. Nogle af de specifikke aktioner, som Fællesskabet finansierer under aftalen, sigter desuden mod at støtte og udvikle håndværkssektoren og de lokale netværk for markedsføring.

Netop til fordel for sidstnævnte omfatter aftalen en bestemmelse om, at Fællesskabets fiskerfartøjer skal foretage et bestemt antal landinger i mauretanske havne.

(1) EFT L 38 af 8.2.2002.